Henrik Dam Kristensen (S), 2011-10-26:
Jeg kunne måske med et glimt i øjet sige, at det problem ikke er et, der er opstået inden for de sidste 3 uger.
Det hørte vist også til tilbage i den regerings tid, som spørgeren havde indflydelse på.
DSB Trafik styres overordnet af den kontrakt, der er indgået med Transportministeriet.
Kontrakten stiller ikke krav til, hvilken materieltype DSB skal anvende hvor, men derimod til, hvilken trafik DSB skal levere.
Det er f.eks. i form af antallet af direkte tog.
Disse kontraktkrav overholder DSB også med den nye køreplan for strækningen Esbjerg-Aalborg.
Derudover har man valgt at øge antallet af afgange, som betjenes af MR-tog, på strækningen Aarhus-Aalborg, noget, som altså blev besluttet i den tidligere regerings tid.
Lad mig slå fast, at jeg ikke finder, at det er en optimal situation.
Udviklingen skyldes, at DSB råder over for lidt materiel.
Der er ganske enkelt for få tog til rådighed, hvilket skyldes de store forsinkelser i leveringen af IC4-tog.
Derudover oplever DSB en stigende efterspørgsel på hovedstrækningen mellem København og de større jyske byer.
Det betyder helt konkret, at Esbjerg dagligt får fire ekstra IC-afgange til og fra København i køreplanen for 2012.
Det synes jeg er en positiv historie i en i øvrigt beklagelig situation.
Jeg hæfter mig samtidig ved, at løsningen med MR-tog er midlertidig.
Så snart DSB råder over en passende mængde moderne materiel, vil MR-togene blive udfaset.
Det vil jeg ikke bebrejde spørgeren at han ikke kan finde nogen steder, fordi det tror jeg ikke at der er nogen der kan.
Regeringen har jo ikke fremlagt sin finanslov på nuværende tidspunkt.
Jeg kan bare sige, at vi også fra Transportministeriets side er opmærksom på, at der kan være projekter i Transportministeriets regi, som kan være med til at skabe arbejdspladser, vækst og dynamik, og jeg takker for den gode idé til, hvad der også kunne tages i betragtning.
Et af de væsentlige elementer i at gøre den kollektive trafik mere attraktiv for bilister er at bygge parkeringspladser ved stationer.
Det gælder naturligvis også, når betalingsringen skal etableres.
Regeringen vil derfor sikre, at der bygges flere parkeringspladser, så pendlere får en reel mulighed for at komme af med deres bil og kunne tage tog eller bus ind til København.
Det er jo med transportaftalen fra januar 2009, som jeg tror er spørgeren bekendt, besluttet, at der skal skabes flere parkerings- og rejsepladser ved stationerne.
På baggrund af aftalen er DSB inden for 1 mia. kr. forpligtet til at etablere parkeringspladser til såvel bilister som til cyklister.
DSB har allerede etableret en lang række parkeringspladser på Sjælland, bl.a. ved Borup, Sorø, Farum, Ballerup, Roskilde og Næstved Stationer, og der er også nogle nye på vej, Espergærde, Glumsø, Snekkersten, Kokkedal, Vordingborg, Slagelse og Ringsted Stationer.
Der er flere projekter, der skal planlægges og igangsættes, og dermed tror jeg på, at vi vil kunne forbedre de faciliteter, som jeg er enig med spørgeren i er nødvendige.
Som det fremgår af regeringsgrundlaget, vil regeringen i forbindelse med forslaget om betalingsring sikre en høringsfase, hvor vi inddrager alle relevante interessenter, og der tror jeg også at spørgsmålet om kapacitet vil blive rejst.